ประกาศกรมทรัพย์สินทางปัญญา เรื่อง การกำหนด แบบ รายการที่ต้องแจ้ง หลักเกณฑ์ วิธีการ และเงื่อนไข การทำการผลิตหรือว่าจ้างทำการผลิต การเปลี่ยนแปลงรายการ การย้ายสถานที่ผลิต เครื่องหมายรับรองการผลิต เครื่องหมายรับรองงานต้นแบบ การจัดทำบัญชีของผู้ทำการผลิต การได้มาหรือมีไว้ในครอบครอง หรือจำหน่าย จ่าย โอน เครื่องจักร และการได้มาหรือมีไว้ในครอบครองซึ่งเม็ดพลาสติก ตามพระราชบัญญัติการผลิตผลิตภัณฑ์ซีดี พ.ศ. 2548 (ฉบับที่ 2)

ประกาศกรมทรัพย์สินทางปัญญา

ประกาศกรมทรัพย์สินทางปัญญา
เรื่อง การกำหนด แบบ
รายการที่ต้องแจ้ง หลักเกณฑ์ วิธีการ และเงื่อนไข การทำการผลิต
หรือว่าจ้างทำการผลิต
การเปลี่ยนแปลงรายการ การย้ายสถานที่ผลิต เครื่องหมายรับรองการผลิต
เครื่องหมายรับรองงานต้นแบบ
การจัดทำบัญชีของผู้ทำการผลิต การได้มาหรือมีไว้
ในครอบครอง หรือจำหน่าย
จ่าย โอน เครื่องจักร และการได้มาหรือมีไว้ในครอบครอง
ซึ่งเม็ดพลาสติก
ตามพระราชบัญญัติการผลิตผลิตภัณฑ์ซีดี
พ.ศ. ๒๕๔๘ (ฉบับที่ ๒)

ตามที่ได้มีประกาศกรมทรัพย์สินทางปัญญา
เรื่อง การกำหนด แบบ รายการที่ต้องแจ้งหลักเกณฑ์ วิธีการ และเงื่อนไข การทำการผลิต
หรือว่าจ้างทำการผลิต การเปลี่ยนแปลงรายการ การย้ายสถานที่ผลิต
เครื่องหมายรับรองการผลิต เครื่องหมายรับรองงานต้นแบบ
การจัดทำบัญชีของผู้ทำการผลิต การได้มาหรือมีไว้ในครอบครอง หรือจำหน่าย จ่าย โอน
เครื่องจักร และการได้มาหรือมีไว้ในครอบครองซึ่งเม็ดพลาสติก
ตามพระราชบัญญัติการผลิตผลิตภัณฑ์ซีดี พ.ศ. ๒๕๔๘ ลงวันที่ ๒๓ สิงหาคม ๒๕๔๘ นั้น
โดยที่เป็นการสมควรแก้ไขเพิ่มเติมประกาศดังกล่าว
เพื่อสนับสนุนส่งเสริมการประกอบธุรกิจให้มีความสะดวกและรวดเร็วยิ่งขึ้น

อาศัยอำนาจตามความในมาตรา
๓ มาตรา ๕ มาตรา ๖ มาตรา ๘ มาตรา ๙ และมาตรา ๑๐
แห่งพระราชบัญญัติการผลิตผลิตภัณฑ์ซีดี พ.ศ. ๒๕๔๘
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมทรัพย์สินทางปัญญาจึงออกประกาศไว้ ดังต่อไปนี้

ข้อ ๑ 
ให้ยกเลิกความในข้อ ๘ ข้อ ๑๔ ข้อ ๑๕ ข้อ ๑๘ และข้อ ๑๙
ของประกาศกรมทรัพย์สินทางปัญญา เรื่อง การกำหนด แบบ รายการที่ต้องแจ้ง หลักเกณฑ์
วิธีการ และเงื่อนไขการทำการผลิต หรือว่าจ้างทำการผลิต การเปลี่ยนแปลงรายการ
การย้ายสถานที่ผลิต เครื่องหมายรับรองการผลิต เครื่องหมายรับรองงานต้นแบบ
การจัดทำบัญชีของผู้ทำการผลิต การได้มาหรือมีไว้ในครอบครองหรือจำหน่าย จ่าย โอน
เครื่องจักร และการได้มาหรือมีไว้ในครอบครองซึ่งเม็ดพลาสติกตามพระราชบัญญัติการผลิตผลิตภัณฑ์ซีดี
พ.ศ. ๒๕๔๘ ลงวันที่ ๒๓ สิงหาคม ๒๕๔๘ และให้ใช้ความต่อไปนี้แทน
ข้อ
๘  แบบการแจ้งสำหรับเจ้าของลิขสิทธิ์
หรือผู้รับโอนลิขสิทธิ์ หรือผู้ได้รับอนุญาตให้ทำการผลิตงานอันมีลิขสิทธิ์ตามมาตรา
๕ วรรคสอง ให้ยื่นพร้อมเอกสารหรือหลักฐาน ดังต่อไปนี้
(๑)
สำเนาบัตรประจำตัวของเจ้าของลิขสิทธิ์ หรือผู้รับโอนลิขสิทธิ์
หรือผู้ได้รับอนุญาตให้ทำการผลิตงานอันมีลิขสิทธิ์หรือหนังสือรับรองการเป็นนิติบุคคลในกรณีที่เจ้าของลิขสิทธิ์
หรือผู้รับโอนลิขสิทธิ์ หรือผู้ได้รับอนุญาตให้ทำการผลิตงานอันมีลิขสิทธิ์เป็นนิติบุคคล
กรณีเจ้าของลิขสิทธิ์
หรือผู้รับโอนลิขสิทธิ์
หรือผู้ได้รับอนุญาตให้ทำการผลิตงานอันมีลิขสิทธิ์ทำการผลิตหรือว่าจ้างทำการผลิต
เพื่อการส่งออกทั้งหมด จะมีเอกสารหรือหลักฐานดังกล่าวหรือไม่ก็ได้
(๒)
หลักฐานหรือหนังสือรับรองที่แสดงว่าผู้แจ้งเป็นเจ้าของลิขสิทธิ์
หรือผู้รับโอนลิขสิทธิ์หรือผู้ได้รับอนุญาตให้ทำการผลิตงานอันมีลิขสิทธิ์
ตามกฎหมายว่าด้วยลิขสิทธิ์
กรณี
หลักฐานหรือหนังสือรับรองดังกล่าวได้จัดทำขึ้นในต่างประเทศ
หลักฐานหรือหนังสือรับรองนั้นจะมีคำรับรองลายมือชื่อหรือไม่ก็ได้
(๓)
เอกสารหรือหลักฐานอื่นที่จำเป็นและเกี่ยวข้อง (ถ้ามี)
ข้อ ๑๔ 
เครื่องหมายรับรองการผลิต สำหรับผู้ทำการผลิตแผ่นซีดี หรือแผ่นดีวีดี
ประกอบด้วย
(๑)
เครื่องหมายอักษรย่อภาษาอังกฤษ คือ DIP
(๒)
รหัสประจำตัวผู้ทำการผลิตและสถานที่ผลิตแต่ละแห่ง
ซึ่งประกอบด้วยตัวเลขของผู้ทำการผลิตไม่เกิน ๔ หลัก
เมื่อผู้ทำการผลิตได้รับเครื่องหมายและรหัสตามวรรคหนึ่งแล้ว
ให้ผู้ทำการผลิตกำหนดรหัสประจำแม่พิมพ์ (Mould) แต่ละแม่พิมพ์
ซึ่งประกอบด้วยอักษรโรมันตัวพิมพ์ใหญ่เรียงตามลำดับจากอักษร A เป็นต้นไป ต่อท้ายเครื่องหมายและรหัสตามวรรคหนึ่ง และเมื่อใช้ถึงอักษร Z แล้วให้ใช้อักษรโรมันตัวพิมพ์ใหญ่คู่ที่เหมือนกันเรียงตามลำดับจากอักษร AA เป็นต้นไป
ข้อ ๑๕ 
การทำเครื่องหมายรับรองการผลิตสำหรับผู้ทำการผลิตแผ่นซีดีทุกชนิดหรือแผ่นดีวีดีทุกชนิด
ให้ทำลงบนแม่พิมพ์ (Mould) ของเครื่องจักรที่ใช้ทำการผลิต และให้อยู่ในด้านตรงข้ามกับด้านที่ใส่แผ่นงานต้นแบบ
(Stamper)
โดยมีขนาดที่มองเห็นได้ด้วยตาเปล่าและให้เครื่องหมายรับรองการผลิตที่ทำลงบนแม่พิมพ์
(Mould) แสดงในลักษณะกลับด้าน
ซึ่งเมื่อผลิตแผ่นซีดีทุกชนิดหรือดีวีดีทุกชนิดแล้ว
จะแสดงให้ปรากฏตรงกับเครื่องหมายรับรองการผลิตที่ได้รับ
ข้อ ๑๘  เครื่องหมายรับรองการผลิต
สำหรับผู้ทำการผลิตแผ่นงานต้นแบบ ประกอบด้วย
(๑)
เครื่องหมายอักษรย่อภาษาอังกฤษ คือ DIP
(๒)
รหัสประจำตัวผู้ทำการผลิตและเครื่องบันทึกแสงเลเซอร์ (Laser Beam Recorder : LBR) แต่ละเครื่อง
ขึ้นต้นด้วยตัวอักษร LBR กับตัวเลขตั้งแต่ ๑ หลักเป็นต้นไป
ข้อ ๑๙ 
การทำเครื่องหมายรับรองการผลิต สำหรับผู้ทำการผลิตแผ่นงานต้นแบบ
ให้ทำให้ปรากฏลงบนแผ่นงานต้นแบบ โดยมีขนาดที่มองเห็นได้ด้วยตาเปล่า

ข้อ ๒ 
ให้ยกเลิกแบบการจัดทำบัญชีแสดงจำนวน ปริมาณการผลิต การขาย
การจำหน่ายและการมีไว้ในครอบครองซึ่งผลิตภัณฑ์ซีดี (แบบซีดี ๐๖)
แนบท้ายประกาศกรมทรัพย์สินทางปัญญาเรื่อง การกำหนด แบบ รายการที่ต้องแจ้ง
หลักเกณฑ์ วิธีการ และเงื่อนไข การทำการผลิต หรือว่าจ้างทำการผลิต
การเปลี่ยนแปลงรายการ การย้ายสถานที่ผลิต เครื่องหมายรับรองการผลิต
เครื่องหมายรับรองงานต้นแบบ การจัดทำบัญชีของผู้ทำการผลิต
การได้มาหรือมีไว้ในครอบครอง หรือจำหน่ายจ่าย โอน เครื่องจักร
และการได้มาหรือมีไว้ในครอบครองซึ่งเม็ดพลาสติก
ตามพระราชบัญญัติการผลิตผลิตภัณฑ์ซีดี พ.ศ. ๒๕๔๘ ลงวันที่ ๒๓ สิงหาคม ๒๕๔๘
และให้ใช้แบบการจัดทำบัญชีแสดงจำนวน ปริมาณการผลิต การขาย
การจำหน่ายและการมีไว้ในครอบครองซึ่งผลิตภัณฑ์ซีดี (แบบซีดี ๐๖)
แนบท้ายประกาศกรมทรัพย์สินทางปัญญาฉบับนี้แทน

ประกาศนี้
ให้ใช้บังคับตั้งแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๒๓
กันยายน พ.ศ. ๒๕๔๘
คณิสสร  นาวานุเคราะห์
อธิบดีกรมทรัพย์สินทางปัญญา

[เอกสารแนบท้าย]

๑   แบบการจัดทำบัญชีแสดงจำนวน
ปริมาณการผลิต การขาย การจำหน่าย และการมีไว้ในการครอบครองซึ่งผลิตภัณฑ์ซีดี (แบบ
ซีดี ๐๖)

(ดูข้อมูลจากภาพกฎหมาย)

ชัชสรัญ/ผู้จัดทำ
๑๐ ตุลาคม ๒๕๔๘

ดลธี/ผู้จัดทำ
๒๓ กุมภาพันธ์ ๒๕๕๒

พัชรินทร์/ตรวจ
๒๓ กุมภาพันธ์ ๒๕๕๒

ภัทรวีร์/ปรับปรุง
๓๑ สิงหาคม ๒๕๖๐

[๑] ราชกิจจานุเบกษา
เล่ม ๑๒๒/ตอนพิเศษ ๑๐๘ ง/หน้า ๑๒/๒๙ กันยายน ๒๕๔๘